Christian H. Hansen (DF), 2004-11-26:
Jeg synes, jeg også har hørt tidligere, at man ikke kan forstå, hvorfor landbrugsstøtten ikke bare bliver fuldstændig fjernet.
Dengang sad jeg på oppositionsbænken, og jeg forstår godt, at I føler, det er lidt pinefuldt, at I ikke har indflydelse og sidder på den bænk nu ...
Vi har tidligere her i år i Folketingssalen drøftet regeringens implementering af reformen for den fælles landbrugspolitik, og herunder blev det også debatteret, hvorledes man ville sikre, at den blev i overensstemmelse med folketingsflertallets ønsker, og jeg tror egentlig, at alle partier stadig er enige om den vedtagelse fra den 5. november 2002, hvor man »opfordrer regeringen til at arbejde for en langsigtet afvikling af den direkte landbrugsstøtte«.
Reformen giver mulighed for at afkoble et beløb på ca. 7,4 mia. kr., som så i foråret 2006 skal udbetales i direkte støtte.
Af det beløb vil 79 pct. blive fordelt gennem det, man kalder den regionaliserede pulje, og knap 18 pct. vil blive fordelt som individuelle tillæg til kvægproducenter til de betalingsrettigheder, de nu har og får.
Det er kun 3,4 pct., der opretholdes som koblet støtte i kvægsektoren og fåresektoren.
Det kom også frem i debatten, at opkoblingsgraden ville ligge væsentlig over det forventede gennemsnit i EU, men i Danmark vil det komme op på noget, der ligner godt 96-97 pct.
Men når vi i dag skal drøfte de såkaldte kalvepræmier, er det vigtigt for mig at slå fast, at her skete der noget, som ikke var så godt, og vi skal indrømme, at der var en fejl og den står vi ved.
Og det har vi brugt en masse tid på at få gjort.
Hele forligskredsen omkring landbrugsreformen er enig om, at den her spekulation i landbrugsstøtten skulle fjernes.
Det har også været omtalt i pressen.
Men jeg tror egentlig, at vi i kredsen var obs på det her lige så hurtigt, som det faktisk var fremme i pressen.
Det var også her, begrebet kvægpensionister kom frem.
Kl. 9.45
Kort sagt er problemet, at landmanden i henhold til EU-bestemmelserne inden for nogle givne rammer kan beholde tillægspræmien for oksekødet, selv om han har reduceret sit landbrugsareal, som han alligevel har til rådighed i det, man kalder referenceperioden.
Det betyder, at hvis en landmand er holdt op, men vil genetablere sig med nogle ganske få hektar, kan han koncentrere tillægspræmien på det pågældende areal og derved opnå en EU-hektarstøtte i størrelsesordenen 37.000-38.000 kr. – det er det, der har været omtalt i pressen som den gyldne hektar – og det er som sagt ikke acceptabelt.
Det har været vigtigt for Dansk Folkeparti, at man fik lavet en ordning, som kunne dæmme kraftigt op for de urimelige økonomiske fordele, som landmændene har fået ved at forlade erhvervet.
Men vi synes også, det er rimeligt, at det bliver gjort på en sådan måde, at det ikke kommer til at betyde, at en lang række landmænd over hele landet bliver nødt til at opgive deres erhverv og gå fra hus og hjem.
Samtidig har problematikken i forbindelse med dyretransporter spillet ind, og derfor er vi i Dansk Folkeparti også godt tilfredse med, at man har aftalt, at såfremt der igen skulle komme problemer med transport af levende kalve til f.eks. Holland – den debat har vi tidligere haft her i Folketingssalen – er man parat til at gribe yderligere ind.
Som det fremgår af forslaget til vedtagelse, vil tilpasningen ske på en sådan måde, at ekstrafortjenesten i form af tillægspræmier for oksekød over et vist niveau toldes, hvis landmanden har solgt eller bortforpagtet jorden senest den 15. maj 2004.
Tillægspræmien for oksekød mere end halveres i perioden 2009-2012, og samtidig øges støtten til permanent græs, så alle arealer modtager samme basisstøtte pr. hektar i 2012.
Ændringerne løser altså de væsentlige problemer, som er skitseret og har været debatteret i pressen, og samtidig sikrer vi, at der ikke er nogen landmænd, som er nødt til at opgive deres erhverv og gå nedenom og hjem.
I Dansk Folkeparti håber og tror vi, at man nu har undgået de svagheder, der har været forbundet med modellen og gennemførelsen af reformen her i Danmark.
Men jeg vil gerne sige her til sidst, at dukker der andre problemer op – og jeg tror, at når vi taler reformer, og når vi taler EU-stof, skal man aldrig udelukke, at der kan dukke andre problemer op – er vi i Dansk Folkeparti klar til at medvirke til, at de bliver løst på en god og konstruktiv måde.